القاهرة هى عاصمة مصر من سنه 1169 و اكبر مدينه فيها. القاهرة كمان اكبر مدينة فى افريقيا و الشرق الأوسط فى عدد السكان القاهرة معروفة بين المصريين العاديين باسم مصر. بناها جوهر الصقلى قائد جيوش الفاطمييين القادمين من البلاد التونسية فوق مدينة الفسطاط اللى بناها عمرو ابن العاص. جنب حصن بابيليون الروماني. عدد سكان القاهرة 6,758,581 بنى ادم حسب احصاء 2006 و بيوصل عدد سكان القاهرة الكبرى 17,285 مليون انسان (بعد ما نضيف حلوان و الجيزة و القليوبية و 6 اكتوبر) و دا بيخليها المدينة رقم 16 فى العالم حسب عدد السكان. فى الاول سماها جوهر الصقلى "المنصوريه" جايز على اسم المنصور ابو المعز لدين الله، لكن المعز و هوه لسه فى افريقية تونس حاليا اختار اسم القاهره كفال كويس بإنها حا تقهر العدا، و ده بيوضح ان حكاية الغراب و المنجم و ظهور كوكب المريخ فى السما وقت تأسيس مدينة القاهره ( كوكب المريخ معروف عند العرب باسم النجم القاهر) مجرد قصه خياليه. فيه بيفسرو اسم القاهره على إنه جى من اللغة المصرية القديمه و اصله كاهي-رع يعني ارض الاه رع او ارض الشمس. نزل جوهر الصقلى بعساكره فى حته اسمها المناخه فى شمال شرق القطائع و هناك، فى ليلتها 5 يوليه سنه 969م، حط طوالى اساس العاصمه الفاطميه الجديده اللى اتسمت بعد كده القاهره.